## Pravilnik o uvjetima, organizaciji i načinu obavljanja djelatnosti sanitetskog prijevoza

### NN 146/2009 (9.12.2009.), Pravilnik o uvjetima, organizaciji i načinu obavljanja djelatnosti sanitetskog prijevoza

146 09.12.2009 Pravilnik o uvjetima, organizaciji i načinu obavljanja djelatnosti sanitetskog prijevoza

MINISTARSTVO ZDRAVSTVA I SOCIJALNE SKRBI

3572

Na temelju članka 79. Zakona o zdravstvenoj zaštiti (»Narodne novine«, broj 150/08), uz prethodno pribavljeno mišljenje Hrvatskog zavoda za hitnu medicinu, ministar zdravstva i socijalne skrbi donosi

PRAVILNIK

O UVJETIMA, ORGANIZACIJI I NAČINU OBAVLJANJA DJELATNOSTI SANITETSKOG PRIJEVOZA

Članak 1.

Ovim Pravilnikom utvrđuju se uvjeti, organizacija i način obavljanja djelatnosti sanitetskog prijevoza.

Pod sanitetskim prijevozom iz stavka 1. ovoga članka podrazumijeva se prijevoz bolesnika u svrhu pružanja zdravstvenih usluga vozilom za sanitetski prijevoz s propisanom medicinsko-tehničkom opremom za siguran prijevoz bolesnika.

Članak 2.

Sanitetski prijevoz organizira se na razini primarne zdravstvene zaštite u okviru djelatnosti doma zdravlja.

Članak 3.

Područje nadležnosti obavljanja sanitetskog prijevoza jest područje nadležnosti doma zdravlja prema prebivalištu bolesnika.

Ako dom zdravlja iz stavka 1. ovoga članka ne može osigurati obavljanje sanitetskog prijevoza iz svoje nadležnosti obvezan je organizirati provođenje te djelatnosti.

Organiziranje djelatnosti sanitetskog prijevoza iz stavka 2. ovoga članka može se obaviti putem drugog doma zdravlja, odnosno pravne osobe iz članka 11. stavka 2. ovoga Pravilnika i to na temelju sporazuma i o trošku nadležnog doma zdravlja.

Članak 4.

Djelatnost sanitetskog prijevoza obavlja tim koji čine:

– medicinska sestra/medicinski tehničar

– vozač.

Članovi tima iz stavka 1. ovoga članka moraju biti osposobljeni za korištenje medicinsko-tehničke opreme vozila, osnovnih postupaka za održavanje života i nadzora bolesnika tijekom prijevoza.

Članak 5.

Uvjeti u pogledu tehničkih karakteristika i medicinsko-tehničke opreme vozila za sanitetski prijevoz utvrđeni su u Prilogu 1. ovoga Pravilnika koji čini njegov sastavni dio.

Članak 6.

Uvjeti i način korištenja sanitetskog prijevoza za pojedine kategorije osiguranih osoba Hrvatskog zavoda za zdravstveno osiguranje utvrđuju se posebnim propisom.

Članak 7.

Obavljanje djelatnosti sanitetskog prijevoza morskim putem organizira se redovnim brodskim prijevozom.

Za vrijeme prijevoza iz stavka 1. ovoga članka bolesnik mora biti pod nadzorom tima sanitetskog prijevoza u vozilu sanitetskog prijevoza ili u brodskoj kabini.

Članak 8.

Obavljanje djelatnosti sanitetskog prijevoza zračnim putem uredit će se posebnim propisom.

Članak 9.

U slučaju katastrofe ili veće nesreće timovi i vozila sanitetskog prijevoza stavljaju se u funkciju izvanbolničke hitne medicinske službe.

Članak 10.

U djelatnosti sanitetskog prijevoza ne smiju se obavljati poslovi iz područja hitne medicinske pomoći, kao ni dežurstva i medicinska osiguranja sudionika javnih okupljanja.

Članak 11.

Domovi zdravlja obvezni su uskladiti svoj rad i poslovanje vezano uz obavljanje djelatnosti sanitetskog prijevoza s odredbama ovoga Pravilnika u roku od godine dana od dana stupanja na snagu ovoga Pravilnika.

Trgovačka društva i ustanove za zdravstvenu njegu kojima je na temelju ranije važećih propisa do dana stupanja na snagu ovoga Pravilnika odobreno obavljanje djelatnosti prijevoza u svrhu pružanja zdravstvenih usluga, odnosno sanitetskog prijevoza danom stupanja na snagu ovoga Pravilnika nastavljaju obavljati tu djelatnost.

Trgovačka društva i ustanove za zdravstvenu njegu iz stavka 2. ovoga članka obvezne su svoj rad i poslovanje u pogledu radnika, tehničkih karakteristika i medicinsko-tehničke opreme vozila uskladiti s odredbama ovoga Pravilnika u roku od godine dana od dana stupanja na snagu ovoga Pravilnika, a u protivnom im prestaje rad.

Članak 12.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-02/09-02/45

Urbroj: 534-07-09-7

Zagreb, 2. prosinca 2009.

Potpredsjednik Vlade i ministar
zdravstva i socijalne skrbi
mr. Darko Milinović, dr. med., v. r.

PRILOG 1.

UVJETI U POGLEDU TEHNIČKIH KARAKTERISTIKA I MEDICINSKO-TEHNIČKE OPREME VOZILA ZA SANITETSKI PRIJEVOZ

Tehničke karakteristike vozila za sanitetski prijevoz:

Vrsta vozila: kombi

Vanjske karakteristike:

1. dimenzije sanitetskog vozila: maksimalne vanjske (dužina 650 cm, širina 220 cm, visina 300 cm) i minimalne unutrašnje bolesničkog prostora (dužina 250 cm, širina 170 cm, visina 180 cm),

2. minimalna snaga motora 2 000 cm3

3. rezervoar od 80 litara (s jednim punjenjem goriva moguće je kod konstantno 90 km/h prijeći minimalno 700 km),

4. ABS kočnice, servo volan, mjenjač s pet brzina,

5. pregradna stijena s pomičnim prozorom,

6. autonomno grijanje bolesničkog prostora,

7. klima-uređaj,

8. dodatna akumulatorska baterija,

9. priključak za struju 220 V/50 Hz za mogućnost punjenja baterija medicinske opreme,

10. bočna klizna vrata bolesničkog prostora s desne strane vozila (otvaraju se uz bočnu stijenu vozila) uz mogućnost otvaranja i zatvaranja s vanjske i unutarnje strane vozila,

11. stražnja dvokrilna vrata bolesničkog prostora vezana na bočne stijene vozila ili

12. jednokrilna vezana na krovnu stijenu vozila uz mogućnost otvaranja i zatvaranja s vanjske i unutarnje strane vozila,

13. boja: bijela s vidljivim natpisom »sanitetski prijevoz« i znakom crvenog križa.

14. sve oznake vozila, znakovi i linije moraju biti crvene ili plave samoljepljive, reflektirajuće folije

15. ime nositelja djelatnosti sanitetskog prijevoza vidljivo napisano na prednjim vratima vozača i suvozača, tamnije plave boje

16. Ako je pod bolesničkog prostora viši od 40 cm, mora biti predviđena stepenica širine 70 cm i dubine 15 cm na mjestu pristupa u bolesnički prostor ispod bočnih vrata, nosivosti najmanje 250 kg

Tehnička oprema:

1. sustav radioveze,

2. glavna nosila samoutovarnog tipa, s karakteristikama:

a) izvedba na preklopnim nogama s kotačima, podloga ispod madraca izrađena od nehrđajućeg čelika

b) nosila testirana na 150 kg

c) ručke na nosilima teleskopske ili preklopne

d) podizač uzglavlja uglavljen u metalni okvir uzglavlja koji može podići uzglavlje do 85 stupnjeva i zakočiti se u odgovarajućem položaju

e) dužina nosila min. 1870 mm

f) širina nosila min. 500 mm

g) sustav sigurnosnog remenja i sigurnosna ograda na obje strane

h) mogućnost blokade svih kotača

i) sigurnosni sustav koji onemogućava da se nosila izvuku s navoza, ako se ne spuste prednje noge s kotačima

3. dodatna složiva nosila

4. rasklopna stolica, sljedećih karakteristika:

a) teleskopske ručice za nošenje sprijeda, rasklopne ručice za nošenje straga

b) sigurnosni pojas

c) nosivost najmanje 150 kg

d) izrađena od materijala otpornih na upijanje krvi i tjelesnih tekućina uz mogućnost jednostavnog čišćenja, dezinfekcije i održavanja

e) fiksirana na prednjoj stijeni između kabinskog i bolesničkog prostora, na bočnoj strani vozila ili na stražnjim vratima.

5. preklopna sjedala u bolesničkom prostoru, sljedećih karakteristika:

a) najviše dva preklopna sjedala smještena u bolesničkom prostoru sa sigurnosnim pojasevima, naslonima za ruke i naslonima za glavu

b) nosivosti do 150 kg

6. krovni ventilator smjer okretanja lijevo – desno,

7. unutarnje obloge bolesničkog prostora za bočne stijene, krov i vrata termički izolirane,

8. podna obloga od neklizajućeg materijala lako periva, otporna na sredstva za pranje i dezinfekciju i na mehanička oštećenja,

9. ostale obloge od plastičnog materijala lako perive, otporne na sredstva za pranje i dezinfekciju i na mehanička oštećenja, negoriva,

Električni sustavi:

1. osnovna instalacija 12 V

2. dodatna instalacija 220 V

3. osnovna i dodatna baterija min. 80 Ah

4. mogućnost paljenja motora preko dodatne baterije

5. pojačani alternator min. 130 A

6. ugrađena zaštita da se u slučaju pražnjenja dodatne baterije zbog korištenja medicinske opreme ne isprazni glavna baterija vozila

7. vanjska utičnica za 220 V na bočnoj strani vozila preko koje se mogu napajati električni uređaji u vozilu i produžni kabel od 30 metara

8. najmanje dvije unutarnje utičnice napajanja od 12 V (dvije velike i dvije male)

9. jedna unutarnja utičnica napajanja od 220 V

10. punjač za punjenje osnovne i dodatne baterije (220V/12V)

11. tri neonska svjetla u bolesničkom prostoru sa sjenilima koja onemogućavaju blještanje

12. automatsko paljenje i gašenje svjetla pri otvaranju ili zatvarnju vrata bolesničkog prostora

13. reflektor za osvjetljavanje stražnjeg dijela vozila, odnosno prostora iza vozila, smješten na kliznoj konzoli

14. dva noćna, plava svjetla od 5W

15. mogućnost upravljanja električnim uređajima iz vozačke kabine

16. upravljanje uređajima iz bolesničkog prostora: regulacija grijanja i klime bolesničkog prostora, osvjetljavanje bolesničkog prostora, zvučno upozorenje – poziv vozaču

17. razvodne ploče i elektroinstalacije moraju imati certifikat prema IEC normi

18. glavna sklopka dodatne instalacije (za bolesnički prostor) smještena u vozačevoj kabini

Vozačka kabina:

1. sustav radioveze

2. priprema električne instalacije za priključak mobitela

3. atestirani protupožarni aparat (najmanje 2 kg) smješten i učvršćen u kabini vozila

4. sjedala 1+1

5. zračni jastuk za vozača i suvozača

6. sigurnosni pojasevi za vozača i suvozača

Bolesnički prostor:

1. krovne i bočne obloge bolesničkog prostora

2. podnožje za bocu za kisik

3. boca za kisik od 10 l napunjena s medicinskim kisikom s priloženim certifikatom i atestom

4. redukcijski ventil s manometrom i sa sklopkama za kisik u skladu s EN standardom

5. dozator kisika (protokometar) s ovlaživačem i tankim crijevom s maskom

6. ormari s policama za smještaj opreme

7. posuda za odlaganje kontaminiranog materijala

8. uređaj za gašenje požara S-6 (prah 6 kg)

9. plahte i pokrivači

10. guska za obavljanje nužde

11. dozator sa sredstvom za dezinfekciju ruku

12. obrasci za vođenje dokumentacije

Torba/kovčeg medicinske sestre/medicinskog tehničara:

s najmanje sljedećim sadržajem:

1. sanitetski materijal (zavoji, gaze, ljepljive vrpce i sl.)

2. pribor za osobnu zaštitu (rukavice, maske)

3. ostalo (škare, pincete, baterijska svjetiljka, džepna svjetiljka, džepna maska za umjetno disanje).

Pravilnik, NN 146/2009-3572